
Året på hæld 

Af Ole Henningsen 

Med denne nytårshilsen til vore læsere følger vi i redaktionen af ufo-mail op på 
nogle af de seneste - for os alle - så travle ugers forskelligartede tildragelser. 


Langt fra hjemmet... 

Astronauterne Leroy Chiao og Salizhan Sharipov om bord på den internationale 
rumstation ISS fik natten mellem 1. og 2. juledag nye forsyninger af mad, ilt, 
vand og reservedele med det russiske forsyningsskib Progress 16. Selv om der 
også var julegaver med, ligger det vist helt fast, at det IKKE var julemanden, 
der personligt kom op 
med de godt 2 tons 
varer til 

rumstationen. 

Maden var så småt 
ved at slippe op og 
kunne have betydet 
en tidligere 

udskiftning af den 
amerikansk/russiske 
besætning end 

planlagt. Allerede i 
starten af december 
måned tog de hul på 
de sidste halvanden 
måneds reserver. 

Det var ikke den 
nuværende 
besætning, men 
åbenbart den forrige, 
der havde taget lidt 
for godt for sig af de 
frysetørrede retter. 

Det var derfor 
nødvendigt med de 
nye forsyninger for at 
kunne opretholde det 
normale 

forsyningsmæssige 
beredskab. 

Astronauterne Leroy Chiao (tv) og Salizhan Sharipov 

fejrer nytår om bord på den internationale rumstation 

ISS. Foto: NASA 










Astronauten Leroy Chiao blev desuden den første amerikaner i rummet, der 
stemte til et præsidentvalg, da han i starten af november sendte en krypteret 
e-mail med sin stemme til rumfartscentret i Houston. 

Den 8. november fejrede man i øvrigt 4 års jubilæum på ISS, da det var 4 år 
siden, at de første astronauter flyttede permanent ind på rumstationen. 

Da man på rumstationen af praktiske hensyn tidsmæssigt anvender GMT, 
fejrer besætningen nytår lørdag morgen kl. 01.00 dansk tid. Men ISS vil ikke 
på dette tidspunkt kunne ses fra Danmark. 

Rumstationens besætning vil starte 2005 med en fridag med kun få 
rutinemæssige opgaver. Så på det felt ligner de formentlig ret mange af os 
andre. 

ISS ses igen på himlen fra danske breddegrader efter den 12. januar. Vi vil i 
en ny ufo-mail meddele de nøjagtige observationstidspunkter, som denne gang 
falder ved aftenstid. 


Ny komet på sydhimlen 

Kometen hedder Machholz efter sin opdager, den amerikanske 
amatørastronom Donald Machholz, fortæller astrofysikeren Michael Linden- 
Vørnle fra Tycho Brahe Planetarium i en meddelelse, der i sin fulde 
udstrækning kan ses på adressen: 

http://www.tycho.dk/article/view/26 15/1/32/ 

Kometen er så småt på vej op på himlen, og dens bane kan ses på ovenstående 
Starry Night grafik udformet af Tycho Brahe Planetarium 

Kometen kan under gode observationsforhold skimtes med det blotte øje som 
en lille ulden lysplet på himlen, men det anbefales at anvende en håndkikkert. 

Som det ses på grafikken, kan man finde kometen vest (dvs. til højre) for 
stjernebilledet Orion på sydhimlen. 




Nærgående asteroide 
alliaevel forbi 



Asteroiden 2004 MN4s bane i rummet, og dens 
position i forhold til Jorden den 23. december 2004 


En „lille" asteroide, 
der nu har fået 
navnet 2004 MN4, 
blev opdaget den 19. 
juni i år. 

Der opdages og 
registreres til 

stadighed nye 

asteroider, og nogle 
af dem kommer 
betænkeligt nær 
Jorden. 

Forskerne var i en 
kort periode 

bekymrede over, at 
det 400 meter store 
himmellegeme i sin 
bane om Solen havde 
risiko for at være på 
direkte kollisionskurs 
med Jorden den 13. 
april 2029. Den ville i 
givet fald med sin 
anslåede vægt på ca. 
80 millioner tons 
kunne forårsage 


omfattende ødelæggelser ved et eventuelt nedslag. 

Men, bare rolig, kære læser, efter de seneste beregninger har forskerne nu 
fjernet denne asteroide fra listen over potentielle farer fra rummet - den 
såkaldte Torino-skala. 

Yderligere beregninger har netop godtgjort, at asteroidens bane IKKE vil 
komme os på tværs i 2027, så denne bekymring er umiddelbart fejet af bordet 
igen. 

Dog vil man ikke undlade i slutningen af januar eller starten af februar at 
foretage nye radarmålinger af asteroiden 2004 MN4s bane i rummet. 

Læs astrofysikeren Michael Linden-Vørnles artikler (på dansk) og henvisning til 
NASAs mere detaljerede pressemeddelelser (på engelsk) om den nærgående 
asteroide og dens bane på adressen: 

http://www.tycho.dk/article/articleview/2633/l/32/ 





Vinduespudser på spil? 

En af ufo-mails læsere gjorde opmærksom på, at Marsroveren Opportunity iflg. 
medierne tilsyneladende havde haft besøg af en vinduespudser, der har 
efterladt den lille flittige bils solpaneler i en langt renere tilstand end 
solpanelerne på NASAs tvillingerover Spirit. 

Det ville i hvert fald kunne forklare, hvorfor marsroverens solpaneler, der 
driver motoren, lige pludselig afgiver langt mere strøm end for et halvt år 
siden. Forskerne har i hvert fald ingen forklaring på fænomenet, skriver 
tidsskriftet New Scientist. 

De to rovere landede i januar 2004 på Mars og har som forventet med tiden 
begge haft en nedsat strømproduktion, fordi støv fra Mars-overfladen lægger 
sig på solpanelerne og bloker for sollyset. 

I løbet af de seneste par måneder har Opportunitys solpaneler nu produceret 
mere oq mere strøm, hvilket i høj grad har overrasket forskerne hos NASA. 


Tilsyneladende er rengøringen foregået om natten, og forskerne spekulerer nu 
bl.a. på, om det kan være marsvind, der har blæst støvet af, eller at frost 
måske har samlet støvet i klumper, hvorved solpanelerne har fået mere lys. 
Måske har helt specielle vindforhold i det krater, som Opportunity har 
undersøgt, været i stand til at fjerne en del af støvet. 

Det bekræftes fra roverens inspektionskamera, at støv der er fjernet fra 
solpanelerne, men billederne fortæller intet om årsagen. 









- En tredje teori kunne dog også være den , vi alle spekulerer lidt på, skrev 
Niels-Peter Granzow Busch i Politiken 23. december, og sluttede: 

- Nemlig , at en venlig marsboer fra tid til anden lige pudser Opportunitys 
sol paneler som en venlig gestus over for den lille budbringer fra den fjerne blå 
planet. 

Men det er jo nok en and! 

Opportunity har nu efter seks måneder forladt Endurance-krateret, hvor den 
har fundet vigtige spor efter planetens våde fortid. Så nu triller bilen videre 
over Mars' flade sletter.! 


Mystisk lys i Arktis 

Både eskimoer og forskere i Canada rapporterer i denne tid om et mystisk lys 
ved middagstid i det ellers polarnatmørke Arktis, fortæller DMIs nyhedsbrev 
Ugens Vejr i Verden for uge 52. Lyset er blandt andet observeret fra en statslig 
vejrstation ved Resolute Bay ca. 1.600 kilometer fra Nordpolen. I 
søndagsudgaven af The Independent giver stationens bestyrer Wayne 
Davidson sin forklaring. Han mener, at fænomenet skyldes varm luft, der 
overlejres af kold luft og derved skaber et atmosfærisk spejl, som reflekterer 
sollys fra sydligere breddegrader. 


Ufo-undskyldning 

En engelsk bilist har nok leveret årets bedste undskyldning for at køre for 
stærkt. Han påstod nemlig over for det engelske færdselspoliti, at han ikke 
havde haft øje for sit speedometer, da han var stærkt optaget af at holde øje 
med en ufo, fortalte flere nyhedsgrupper på internettet i midten af december. 

- Jeg besvimede efter at have set blinkende lys i det fjerne, som jeg mener 
stammede fra ufoer. Fartkameraets blitz bragte mig ud af min trance, påstår 
bilisten i et brev til fartkameramyndigheden Northumbria Safety Camera 
Partnership. 

Desværre for bilisten - og ufo-entusiaster verden over - fotograferede 
fartkameraet kun den hurtigkørende bil og ikke ufoen, så synderen måtte af 
med en bøde. 

Undskyldningen er blot en af de mange uhyrlige af slagsen, som 
myndighederne modtager fra bilister, der forsøger at slippe for den uønskede 
udgift. 

Kim Wiesener, London, har i Politiken (Forståeligt nok på Bagsiden!) den 14. 
december nævnt denne og andre utrolige og fantastiske undskyldninger fra 
bilister, der ikke mener sig berettigede til en fartbøde. 

Men skulle ufo-mails læsere ligge inde med et af deres egne fotos (eller fra 
fartkontrollen?) med mystiske ting på, er vi i SUFOI meget interesserede i at 
høre nærmere. 

Send Skandinavisk UFO Information - SUFOI en mail. 





Redaktionen af ufo-mail ønsker alle læserne et GODT 
NYTÅR! 

På gensyn i 2005! 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 


